**מבקר המדינה**

דוח על תוצאות ביקורת החשבונות של המועמדים בבחירות המקדימות במפלגות הליכוד, העבודה ומרצ לתפקיד חבר הכנסת העשרים וחמש - דוח השלמה

דוח על תוצאות ביקורת החשבונות של המועמדים בבחירות המקדימות לתפקיד יו"ר המפלגה במפלגת מרצ - דוח השלמה



מבקר המדינה

###### חוק המפלגות, התשנ"ב-1992; הנחיות מבקר המדינה לפי חוק המפלגות בדבר ניהול מערכת החשבונות ודיווח בבחירות מקדימות, התשס"ט-2008.

**דוח על תוצאות ביקורת החשבונות של המועמדים בבחירות המקדימות במפלגות הליכוד, העבודה** **ומרצ לתפקיד חבר הכנסת העשרים וחמש - דוח השלמה;**

**דוח על תוצאות ביקורת החשבונות של המועמדים בבחירות המקדימות לתפקיד יו"ר המפלגה במפלגת מרצ - דוח השלמה**

****

ירושלים, אלול התשפ"ד, ספטמבר 2024

מס' קטלוגי 2024-P-005

ISSN 0793-1948

דוח זה מובא גם באתר המרשתת של משרד מבקר המדינה

[www.mevaker.gov.il](http://www.mevaker.gov.il)

להלן קישורים לדוחות הפרטניים של המועמדים:

[לתפקיד חבר הכנסת העשרים וחמש](https://statements.mevaker.gov.il/DigitalPamphlet/ElectionTypeIDPrimeris/5)

[לתפקיד יו"ר המפלגה](https://statements.mevaker.gov.il/DigitalPamphlet/ElectionTypeIDPrimeris/6)

תוכן העניינים

**רקע** // 7

**דוח על תוצאות ביקורת החשבונות של המועמדים בבחירות המקדימות במפלגות הליכוד,   
העבודה ומרצ לתפקיד חבר הכנסת העשרים וחמש - דוח השלמה** // 10

תוצאות הביקורת // 10

**דוח על תוצאות ביקורת החשבונות של המועמדים בבחירות המקדימות   
לתפקיד יו"ר המפלגה במפלגת מרצ - דוח השלמה** // 13

תוצאות הביקורת // 13

דוחות פרטניים על תוצאות ביקורת החשבונות של המועמדים באתר המרשתת   
של משרד מבקר המדינה :

[לתפקיד חבר הכנסת העשרים וחמש](https://statements.mevaker.gov.il/DigitalPamphlet/ElectionTypeIDPrimeris/5)

[לתפקיד יו"ר המפלגה](https://statements.mevaker.gov.il/DigitalPamphlet/ElectionTypeIDPrimeris/6)

רקע

באוגוסט 2022 קיימו ארבע מפלגות - האיחוד הלאומי-תקומה (להלן - האיחוד הלאומי), הליכוד תנועה לאומית ליברלית (להלן - הליכוד), מפלגת העבודה הישראלית (להלן - העבודה) ומפלגת מרצ - בחירות מקדימות של מועמדיהן לתפקיד חבר הכנסת העשרים וחמש. נוסף על האמור, בחודשים יולי-אוגוסט 2022 התקיימו בחירות מקדימות לתפקיד יו"ר המפלגה במפלגות האמורות.

דוח מבקר המדינה על תוצאות ביקורת החשבונות של המועמדים לתפקיד חבר הכנסת העשרים וחמש במפלגות האמורות ודוח מבקר המדינה על תוצאות ביקורת החשבונות של המועמדים לתפקיד יו"ר המפלגה באותן המפלגות נמסרו זה מכבר ליו"ר הכנסת ולרשם המפלגות ופורסמו לציבור בספטמבר 2023.

**בדוחות הביקורת האמורים לא נכללו תוצאות הביקורת על חשבונות שמונה מועמדים שהתמודדו בבחירות המקדימות שהתקיימו בשלוש מפלגות (הליכוד, העבודה ומרצ) לתפקיד חבר הכנסת העשרים וחמש, ועל חשבונות מועמד בבחירות המקדימות לתפקיד יו"ר המפלגה במפלגת מרצ. זאת בשל העובדה כי המועמדים האמורים מסרו למשרדי את דוחותיהם הכספיים באיחור ניכר, באופן שבמועד מסירת הדוחות ופרסומם לציבור עדיין לא ניתן היה להשלים את הביקורת בעניינם. באותה עת סברתי כי קיים אינטרס ציבורי לבדיקת דיווחיהם ולפרסום לציבור בדבר אופן התנהלותם והוריתי כי גם דיווחים אלה ייבדקו ותוצאות הביקורת בעניינם יפורסמו לציבור במועד נפרד.**

**המסד הנורמטיבי**

על הבחירות המקדימות שהתקיימו בשלוש המפלגות האמורות לבחירת מועמדיהן לכנסת העשרים וחמש חלים חוק המפלגות, התשנ"ב-1992 (להלן - חוק המפלגות או החוק), והנחיות מבקר המדינה לפי חוק המפלגות, בדבר ניהול מערכת החשבונות ודיווח בבחירות מקדימות, התשס"ט-2008 (להלן - הנחיות מבקר המדינה או ההנחיות).

על פי הוראות החוק, על כל מועמד בבחירות לתפקיד במפלגה או מטעמה חלה החובה להגיש למבקר המדינה דוח על הפעילות הכספית הקשורה לבחירתו או הודעה ולפיה לא היו לו הכנסות והוצאות במסגרת מערכת הבחירות.

בחוק נקבעו כללים לגבי מקורות המימון המותרים למימון התמודדות בבחירות המקדימות וכן הוטלה בו מגבלה על סכום ההוצאות שמועמדים רשאים להוציא בבחירות המקדימות ועל סכום התרומות שהם רשאים לקבל במסגרתן (להלן - תקרת ההוצאות והתרומות).

כאמור בדוח מבקר המדינה על תוצאות ביקורת החשבונות של המועמדים לתפקיד חבר הכנסת העשרים וחמש, החוק מבחין בין בחירות שהוגדרו "בחירות מקדימות מזכות" לבין בחירות מקדימות אחרות.

על בחירות מקדימות מזכות כהגדרתן בחוק חלות הוראות מיוחדות, ובין היתר נקבע בחוק כי מי שהוא מועמד זכאי - דהיינו, מועמד שהוא נבחר הציבור כהגדרתו בחוק[[1]](#footnote-2) - יהיה זכאי[[2]](#footnote-3) לקבל מאוצר המדינה מענק כספי למימון התמודדותו בבחירות המקדימות.

לפי החוק, כל אימת שלא נקבעה הוראה מיוחדת בנוגע לבחירות מקדימות מזכות, יחולו עליהן הכללים הרגילים החלים על בחירות מקדימות.

מערכות הבחירות המקדימות לבחירת מועמדי המפלגות הליכוד, העבודה ומרצ לתפקיד חבר הכנסת העשרים וחמש היו בחירות מקדימות מזכות.

**תקופת הבחירות**

כאמור בדוח מבקר המדינה על תוצאות ביקורת החשבונות של המועמדים לתפקיד חבר הכנסת העשרים וחמש, הכנסת אישרה את חוק התפזרות הכנסת העשרים וארבע ב-30.6.22[[3]](#footnote-4). לפיכך היום הקובע כהגדרתו בחוק מימון מפלגות, התשל"ג-1973, הוא 3.7.22, ותקופת הבחירות, כהגדרתה בחוק, התחילה ביום זה והסתיימה 14 ימים לאחר יום הבחירות המקדימות.

**חובת הדיווח של המועמדים למבקר המדינה**

לפי החוק חלה על כל מועמד החובה למסור למבקר המדינה, לא יאוחר משישה שבועות לאחר יום הבחירות המקדימות[[4]](#footnote-5), דוח כספי על הכנסותיו והוצאותיו בשל הבחירות המקדימות.

לדוחות כאמור ייקרא להלן "דוחות כספיים" או "דוחות".

נוסף על חובות הדיווח האמורות הטיל החוק על כל אחד מהמועמדים להודיע למבקר המדינה כי קרא את כל הוראות החוק וההנחיות וכי הוא מודע להן.

כאמור, שמונה מועמדים שהתמודדו בבחירות המקדימות שהתקיימו בשלוש מפלגות (הליכוד, העבודה ומרצ) לתפקיד חבר הכנסת העשרים וחמש ומועמד אחד שהתמודד בבחירות המקדימות לתפקיד יו"ר המפלגה במפלגת מרצ מסרו למשרדי את דוחותיהם הכספיים באיחור ניכר של כשנה לאחר המועד הקבוע בחוק, ועקב כך במועד מסירת דוחות הביקורת ליו"ר הכנסת ופרסומם לציבור לא התאפשרה השלמת הביקורת בעניינם.

**מסירת דוח מבקר המדינה**

לפי סעיף 28כד לחוק, על מבקר המדינה למסור ליו"ר הכנסת, לרשם המפלגות ולמוסד לביקורת של המפלגה דוח על ביקורת מערכת החשבונות של מועמדי המפלגות בבחירות המקדימות.

**דוח על תוצאות ביקורת החשבונות של המועמדים בבחירות המקדימות במפלגות הליכוד, העבודה ומרצ לתפקיד חבר הכנסת העשרים וחמש - דוח השלמה**

כאמור, בדוח זה יוצגו תוצאות הביקורת על חשבונות שמונה מועמדים של שלוש מפלגות לתפקיד חבר הכנסת העשרים וחמש, כמפורט להלן : ברזילי רועי (העבודה) , גולן יאיר (מרצ), דיין עוזי (הליכוד), כהן-טנוג'י פרננד (הליכוד), לובוביקוב מיכאל (הליכוד), מארק אסנת הילה (הליכוד) מועלם יוסף (הליכוד) ומנע חיה (הליכוד).

רק אחד משמונת המועמדים האמורים (גולן יאיר) הוא מועמד זכאי בבחירות מקדימות מזכות ויתר המועמדים הם מועמדים שאינם מועמדים זכאים בבחירות מזכות.

**תוצאות הביקורת**

תוצאות ביקורת החשבונות של המועמדים נקבעו על פי הדוחות הכספיים שהם מסרו; על פי חוות הדעת של רואי החשבון שבדקו את החשבונות שצורפו לדוחות הכספיים האמורים[[5]](#footnote-6); על פי בדיקות ובירורים משלימים שעשו עובדי משרדי; ועל פי השלמות מידע והסברים של המועמדים.

לגבי כל שמונת המועמדים קבעתי כי נמצאו ליקויים בחשבונותיהם.

כל שמונת המועמדים מסרו את הדוחות הכספיים שלהם למשרדי באיחור ניכר (כשנה לאחר המועד הקבוע בחוק): אחת המועמדות לא צירפה לדוח הכספי שמסרה באיחור ניכר למשרדי את האסמכתאות שעליהן התבסס, והדבר לא איפשר לעשות ביקורת על דיווחיה. לפיכך קבעתי כי   
אי-מסירת האסמכתאות כמוה כאי-מסירת דוח כספי, וכי מועמדת זו לא מילאה את הוראות החוק לעניין הגשת הדוח. כמו כן נמצאו ליקויים בביקורת על החשבונות שהגישו ארבעה מהמועמדים, ואלה העיקריים שבהם: קבלת תרומה מתאגיד; אי-פתיחת חשבון בנק שיוחד להוצאות ולהכנסות של מערכת הבחירות; אי-שמירת אסמכתאות הולמות להעסקת פעילים ועובדים; ואי-צירוף חוות דעת רואה חשבון לדוח הכספי שנמסר למשרדי.

בסעיף 28כה1 לחוק נקבע לגבי מועמדים אשר בביקורת נמצאו בחשבונותיהם ליקויים, כדלקמן:

"(א) מצא מבקר המדינה כי מועמד עשה אחד מאלה, יעביר המועמד לאוצר המדינה, בתוך שלושים ימים מיום שהודיע לו על כך מבקר המדינה, סכום כמפורט להלן, לפי העניין...

(ב) מבקר המדינה רשאי להפחית את הסכומים שעל מועמד להעביר לאוצר המדינה לפי סעיף קטן (א), אם סבר כי קיימים טעמים המצדיקים זאת, בנסיבות העניין".

עובדי משרדי פנו בכתב למועמדים אשר בביקורת נמצאו ליקויים בחשבונותיהם ופירטו לפניהם ליקויים אלה. טענות המועמדים והסבריהם הובאו לפניי, ולאחר ששקלתי אותם קבעתי כי הסכום המצטבר שיהיה על המועמדים להעביר לאוצר המדינה בגין ליקויים אלה יהיה 27,000 ש"ח.

במסגרת הסמכות שהוקנתה לי להפחית מהסכומים שהחוק קבע שעל המועמדים להעביר לאוצר המדינה כאמור, הבאתי בחשבון, בין היתר, את מידת החומרה של כל הפרה, את מספר ההפרות, את סכומן, את תדירותן ואת הסברי המועמדים בעניינן.

כמו כן, במסגרת גיבוש המלצתי בדבר הסכום שיופחת הבאתי בחשבון פרמטרים נוספים, ובכלל זה התחשבתי במועמדים שזו להם ההתמודדות הראשונה ובמועמדים שהיקף פעילותם הכספית היה מצומצם. לגבי שני מועמדים שהיה עליהם להעביר לאוצר המדינה סכום קטן, החלטתי להסתפק באזהרה.

החלטותיי לגבי שמונת המועמדים מוצגות במסגרת הקישור "דוחות פרטניים על תוצאות ביקורת החשבונות של המועמדים לתפקיד חבר הכנסת העשרים וחמש" (ראו בתוכן העניינים לעיל).

**דוח על תוצאות ביקורת החשבונות של המועמדים בבחירות המקדימות לתפקיד יו"ר המפלגה במפלגת מרצ - דוח השלמה**

כאמור, בדוח זה יוצגו ממצאי הביקורת על חשבונות המועמד גולן יאיר בבחירות המקדימות לתפקיד יו"ר מפלגת מרצ.

**תוצאות הביקורת**

תוצאות ביקורת החשבונות של המועמד נקבעו על פי הדוח הכספי שמסר; על פי חוות הדעת של רואה החשבון שבדק את החשבונות שצורפו לדוח הכספי; על פי בדיקות ובירורים משלימים שעשו עובדי משרדי; ועל פי השלמות מידע והסברים של המועמד.

בסעיף 28כה1 לחוק נקבע כי מועמד שפעל שלא בהתאם להוראות החוק או להנחיות מבקר המדינה יעביר לאוצר המדינה סכומים כמפורט באותו הסעיף.

לאחר הביקורת על חשבונותיו של המועמד וקבלת הסבריו קבעתי כי נמצא ליקוי בחשבונותיו של המועמד בשל מסירת דוח כספי למשרדי באיחור ניכר (כשנה לאחר המועד הקבוע בחוק). על כן קבעתי כי על המועמד להעביר 4,000 ש"ח לאוצר המדינה.

החלטתי מוצגת בקישור "דוחות פרטניים על תוצאות ביקורת החשבונות של המועמדים לתפקיד יו"ר המפלגה" (ראו בתוכן העניינים לעיל).

חתימת מבקר המדינה

**מתניהו אנגלמן**

מבקר המדינה

ונציב תלונות הציבור

ירושלים, אלול התשפ"ד

ספטמבר 2024

1. למעט ראש רשות מקומית או חבר מועצת רשות מקומית. [↑](#footnote-ref-2)
2. בתנאי שהגיש בקשה לחשבות הכנסת. [↑](#footnote-ref-3)
3. חוק התפזרות הכנסת העשרים וארבע ומימון מפלגות, התשפ"ב-2022, ס"ח 2981, עמ' 898. [↑](#footnote-ref-4)
4. סעיף 28כב(א)(2) לחוק קובע כי "מבקר המדינה רשאי להאריך את התקופות האמורות בפסקה (1), אם סבר כי קיימים טעמים מיוחדים המצדיקים זאת, ובלבד שסך ההארכות לא יעלה על ארבעה שבועות". [↑](#footnote-ref-5)
5. שסך ההוצאות הנקוב בהן גדול מ-100,000 ש"ח. [↑](#footnote-ref-6)